Folketing
2012-02-02

I Venstre har vi igennem VK-regeringens tid været meget glade for de mange brede forlig på beskæftigelsesområdet. Vi har været glade for det, fordi det er bedst for det danske arbejdsmarked. Det er bedst for Danmark. Vi har været glade for det, fordi det er vigtigt, at når der sker væsentlige ændringer, ja, så sker det med et bredt flertal i Folketinget i ryggen. Med lovforslaget her kan jeg konstatere, at regeringen jo helt åbenbart ikke lægger den samme vægt på det brede samarbejde, som vi gjorde, da vi havde regeringsmagten, og som vi i øvrigt fortsat gør. Hvad skete der lige med målsætningerne om det brede samarbejde? kan man med rette spørge. Jeg bliver også nødt til at spørge ministeren, hvordan de ændringer, der lægges op til her, kan gennemføres, uden at det netop strider mod den brede politiske aftale om »Flere i arbejde«, som vi indgik i fællesskab tilbage i 2002.